**Алексей Елисеевич Кулаковскай олоҕор уонна үлэтигэр сыһыаннаах викторина.**

**Сыала**: А.Е.Кулаковскай - Өксөкүлээх Өлөксөй олоҕун уонна айар үлэтин оонньуу нөҥүө чиҥэтии.

**Соруктара**: - А.Е.Кулаковскай - Өксөкүлээх Өлөксөй олоҕун, айар үлэтин урут билбит, иҥэриммит билиини өссө кэҥэтии.

- Алексей Елисеевич Кулаковскай – Өксөкүлээх Өлөксөй аатын киэҥ туттуу, үйэтитии.

**Алексей Елисеевич Кулаковскай – Өксөкүлээх Өлөксөй**

«Сурукка суруллубут тыл үгэһэ, тыл хоһооно,

айар сана илбиһэ Саха сиригэр Өксөкүлээх

үйэтиттэн ыла үөскээбитэ диэн бары этиэхтэрэ».

**П.А.Ойуунускай.**

1. Өксөкүлээх Өлөксөй төрөөбүт дойдутун урукку уонна билиҥҥи аатын ааттаа. (Боотуруускай улууһун 4 Дьохсоҕон нэһилиэгэ, билиҥҥинэн Таатта улууһа.)
2. Кулакуоскай диэн араспаанньалара кимтэн саҕаламмытый? (Аҕа уустарыгар былыр кулун сонноох Куладьыак диэн киһини аҕабыыт сүрэхтээн Кулаковскай диэбит. Куладьыак оҕонньор Баһылай диэн уолуттан Өлөксөй аҕата Дьэлиһиэй төрөөбүт)
3. Оҕо эрдэҕинээҕи таптал аата. (Өлөксөйү кыра эрдэҕинэ ийэтин аҕата Куонааскы Ньукулай оҕолообут, сиэнин таптаан «Төттөй» диэн хос аат биэрбит.)
4. Дьоно оскуолаҕа ханна биэрэн үөрэттэрбиттэрэй? (Чурапчы 4 группалаах оскуолатыгар үөрэммитэ.)
5. Оскуола кэнниттэн ханнык училищеларга үөрэммитэй? (1 сыл духовнай училищеҕа, онтон реальнай училищеҕа үөрэммитэ)
6. Хас саастааҕыттан норуот фольклорун хомуйуунан дьарыктаммытай? (13 саастааҕыттан)
7. Нуучча улуу суруйааччыта А.С.Пушкин айар үлэтигэр сыһыаннаах туох үлэлээҕий? Хаһан суруйбутай? (Реальнай училищеҕа үөрэнэ сылдьан суруйбут «Главнейшие достоинство поэзии Пушкина» диэн реферата эдэр, оҕо киһи олох, литература туһунан дириҥник толкуйдуур дьоҕурдааҕын туоһулаабыта)
8. Өксөкүлээх Өлөксөй ылына сылдьыбыт псевдонима. («Акула»)
9. Өксөкүлээх Өлөксөй саха литературатын үөскэтиигэ "бастакы уонна дьоһуннаах хардыынан» тугу ааттыырай? ( Нуучча литературатын тылбаастааһыны)
10. Уус – уран литература саамай туллар тутааҕа диэн тугу ааттыырый? (Литература национальнай өттүнэн уратытын тоһоҕолоон бэлиэтиирэ)
11. Саха сирин бары улуустарын арааһынай дьыаланан сибээстээн, бэйэтэ суруйарынан, хас сыл кэрийбитий? (25 сыл)
12. «Өрүс бэлэхтэрэ» диэн поэмата ким хоһоонун сабыдыалынан суруллубутуй? (М.Ю.Лермонтов «Терек бэлэхтэрэ» («Дары Терека») диэн хоһоонун сабыдыалынан)
13. Саха норуотун ойууннааһыҥҥа сыһыаннаах фольклорун хомуйууга, научнайдык үөрэтиигэ улахан суолталаах «Сахаларга ойууннааһын туһунан сибидиэнньэлэри хомуйарга инструкцияны» бэчээттэппитэ. Ол инструкция хаһан, хана бэчээттэммитэй уонна хас боппуруостаах этэй? (1925 с. «Сборник трудов исследовательского общества» «Саха кэскилэ» диэн таһаарыы бастакы выпуһугар, 157 боппуруостаах.)
14. «Сахаларга ойууннааһын туһунан сибидиэнньэлэри хомуйарга инструкцияны» киһи билигин хантан булан билсиһиэн сөбүй? («Чолбон» сурунаал 2009с. 5 №- рэ Сэмэн Тумат булан бэчээттэппит)
15. Норуот айар ырыата – хоһооно дорҕоон өттүнэн хайдах таҥылларын ырыппыт фольклористическай үлэтин аата. Хаһан суруйбутай? (1925с. «Саха ырыатын – тойугун быраабылалара»)
16. «Уот тыыннаах улахан оҥочо» диэн хоһоонун билиҥҥи аата. «Борокуот аал»
17. А.Е.Кулаковскай «Төрүү илигиттэн төттөрү төлкөлөммүт» диэн хоһоонун бастакы аата. «Төрүү илигиттэн кыраныылаах»
18. «Саха интеллигенциятыгар» сурук варианнарын ким кистээн харайа сылдьыбытый? (Акулина Михайловна Неустроева, суруйааччы А.Д.Неустроева ииппит кыыһа).
19. «Саха интеллигенциятыгар» суругар сири табан туһаныыга – 14, сир оҥоһуутугар – 5, балыктааһыҥҥа – 4, оттон ынах, сылгы иитиитигэр хас пууннаах этиилэри оҥорбутай? (17 пууннаах )
20. А.Е.Кулаковскай аатынан Государственнай бириэмийэ ким ыйааҕынан, хаһан олохтоммутай? ( Саха Республикатын бастакы Президенин ыйааҕынан, 1992 с. кулун тутар 3 күнүттэн)
21. Бу бириэмийэни туох иһин аныылларый? (Саха сирин норуоттарын төрүт культураларын сайыннарыыга ураты өҥөлөрүн иһин.)
22. Бу бириэмэни бастакы лауреата кимий? (Г.П.Башарин, 1992 с, кулун тутар 21 күнүнээҕи уурааҕынан).
23. А.Е.Кулаковскайтан соҕотох хаалбыт оҕо кэлин талааннаах хоһоонньут, сэһэнньит буолан тахсыбыт. Кимий? (Реас Алексеевич Кулаковскай)
24. Кини аҕатын олоҕун туһунан, оччотооҕу туругун, кини ыарыытын, туохтан муунтуйан мунчаарарын, киниттэн сыдьааннаах буолан, бэйэтин нөҥүө аһаран, олус ылыннарыылаахтык суруйбут кинигэлээх. Ол кинигэ аата? ( «Аҕам олоҕо» )
25. «Алексей Елисеевич Кулаковскай курдук улуу киһини – гениальнай поэты, улахан ученайы үөскэппит норуот өлүөн – өһүөн сатаммат, өссө өрөгөйдөөх үүнэр – сайдар, балысханнык барҕарар, дьоллоох – соргулаах эрэ дьылҕалаах буолуон сөп». Бу строкалары сахалыы тыыннаах аахпыт эрэ барыта хайдах эрэ эгди буолар, өрө көтөҕүллэр. Цитата автора кимий? (Саха народнай суруйааччы Софрон Петрович Данилов).